SAL-sakeredders vra weens korona wéér uitstel vir plan | Netwerk24
Deur Elvira Wood 22 Maart 2020 13:08
Die SAL het alle internasionale en meeste streekvlugte weens Covid-19 opgeskort. Foto: Bloomberg
Die sakeredders wat by die Suid-Afrikaanse Lugdiens (SAL) aangestel is, sê hulle sal weens die Covid-19-uitbreking nie meer teen 31 Maart 'n sakereddingsplan vir die lugdiens kan publiseer nie.
Hulle het nou aansoek by krediteure gedoen om die spertyd vir die publiseer van die plan tot 29 Mei uit te stel.
Dit is die tweede keer dat die sakeredders om uitstel vra.
Die plan moes oorspronklik op 19 Februarie gereed wees. Die sakeredders het tóé uitstel tot 31 Maart gekry omdat hulle nog besig was om die herstruktureringsplan en die stappe wat nodig gaan wees om dit uit te voer, te finaliseer.
LEES OOK: SAL: Sakeredders kry uitstel vir plan tot 31 Maart
Les Matuson en Siviwe Dongwana, sakeredders van die SAL, sê in die nuutste aansoek wat op Matuson & Associates se webtuiste geplaas is, die maatreëls wat pres. Cyril Ramaphosa op 15 Maart en sedertdien aangekondig het, het 'n direkte invloed op die lugdiens en dus 'n groot invloed op die finalisering van die reddingsplan.
Hulle noem onder meer die reisverbod na verskeie lande waarvolgens die SAL die afgelope week alle internasionale vlugte en vlugte na die res van Afrika moes opskort.
Die SAL vlieg tans net tussen Kaapstad en Johannesburg.
LEES OOK: SAL stop internasionale vlugte
"Tot op hede het Covid-19 wêreldwyd 'n nadelige uitwerking op die lugvaartbedryf gehad, wat gelei het tot die kansellasie van vlugte, die hok van vliegtuie, die sluit van lughawens en die aflegging van werknemers.
"Hierdie nadelige uitwerking het die SAL se besigheid reeds beïnvloed, terwyl vooruitbesprekings vir internasionale en streekroetes in die week wat op 13 Maart 2020 geëindig het in duie gestort het in vergelyking met dieselfde week in die vorige jaar.
"Die implikasies van die ineenstorting van besprekings, en nou die nodige reaksie van die president op Covid-19, lei tot 'n droewige vooruitsig wat betref inkomste," lui die verklaring.
Die sakeredders sê verder die verbod op byeenkomste van meer as 100 mense op 'n slag gaan dit onmoontlik maak om aan die vereistes te voldoen van onder meer art. 151 van die Maatskappyewet en art. 189 van die Wet op Arbeidsverhoudinge.
Luidens dié wette moet hy vergaderings met belanghebbendes hou. Die sakeredders sê dié vergaderings sal sonder twyfel deur meer as 100 mense bygewoon word.
Die sakeredders het krediteure gevra om hom teen Woensdag 25 Maart in te lig of die aansoek aanvaar word of nie.